รองนายกเทศมนตรีตำบลห้วยยอด ร่วมพิธีพราหมณ์บวงสรวงศาลปลัดแก้ว สิ่งศักดิ์สิทธิ์พระภูมิเจ้าที่ และดวงวิญญาณ เพื่อความเป็นสิริมงคลของประชาชนทุกภาคส่วน

วันนี้ ( 25ก.พ.65) เวลา 09.00น. ที่บริเวณศาลปลัดแก้ว สี่แยกที่ว่าการอำเภอห้วยยอด (สี่แยกบ้านหมอณุ)นายธวัชชัย วรพงศ์พัฒน์ นายกเทศมนตรีตำบลห้วยยอด ได้มอบหมายให้ นายสมศักดิ์ เรืองอุดมโชคชัย รองนายกเทศมนตรีตำบลห้วยยอด พร้อมสมาชิกสภาเทศบาลหัวหน้าส่วนราชการ พนักงานเทศบาลตำบลห้วยยอด ร่วมพิธีพราหมณ์บวงสรวงศาลปลัดแก้ว สิ่งศักดิ์สิทธิ์พระภูมิเจ้าที่ และดวงวิญญาณต่างๆ ซึ่งนายธวัชชัย นางนงลักษณ์ เอกวรางกูร และครอบครัว เป็นผู้ดำเนินการจัดพิธีดังกล่าวขึ้น โดยร่วมกับหน่วยงานที่เกี่ยวข้องและพุทธบริษัทผู้มีความศรัทธาร่วมจัดขึ้น ซึ่งมีหัวหน้าส่วนราชการในอำเภอห้วยยอด บริษัท ห้างร้านต่างๆ และประชาชนร่วมกิจกรรม ภายใต้มาตรการการป้องกันการแพร่ระบาดของโรคติดเชื้อไวรัสโคโรนา 2019 อย่างเคร่งครัด โดยการบวงสรวงดังกล่าว เป็นกิจกรรมส่วนหนึ่งในพิธีเจริญพระพุทธมนต์ (สวดกลางบ้าน ทำบุญกลางเมือง) เสริมสิริมงคล และอุทิศส่วนกุศลให้กับบรรพชนสิ่งศักดิ์สิทธิ์และพระภูมิเจ้าที่ บริเวณสี่แยกที่ทำการอำเภอห้วยยอด (สี่แยกบ้านหมอณุ) ภายหลังจากกรณีเกิดพายุฝนตกหนัก ลมกระโชกแรงและมีลูกเห็บตก ทำให้ต้นไม้ล้มทับเสาไฟฟ้าหักโค่นขวางทางจราจร และสร้างความเสียหายแก่อาคารบ้านเรือนของประชาชนในพื้นที่ ทั้งนี้เพื่อเป็นสิริมงคลแก่ประชาชนทุกภาคส่วน รวมทั้งเพื่อเป็นขวัญกำลังใจแก่ประชาชนชาวห้วยยอดให้อยู่เย็นเป็นสุขถ้วนหน้าตลอดไป

พิมมาส จันทร์ผ่อง/นักประชาสัมพันธ์ชำนาญการ

23 กุมภาพันธ์ 2565